‘Sonder julle is ons niks’Foto: GB Jordaan. Rassie Erasmus, Suid-Afrika se direkteur van rugby, het Springbok-ondersteuners vir hul lojalitieit bedank. “Dankie Suid-Afrika. Daar was 297 298 toeskouers by vanjaar se ses Springbok-toetse en die ses stadions was 98,91% vol. Sonder julle is ons niks,” het Erasmus getwiet. Die Springbokke het vier van hul ses tuiswedstryd gewen en het onder meer die reeks teen Wallis beklink, terwyl hulle met ŉ spoggerige vertoning teen die All Blacks op die Mbombela-stadion vorendag gekom het. Hulle het egter met hul vertoings teen die Rooi Drake in Bloemfontein en teen Nieu-Seeland op Ellispark teleurgestel. Siya Kolisi-hulle het uiteindelik 161 punte in dié wedstryde aangeteken en 122 punte afgestaan. Maroela Media het gister berig dat Erasmus weer by Springbok-wedstryde betrokke mag wees wanneer sy skorsing op 30 September eindig. Rassie Erasmus. (Foto: Anne-Christine Poujoulat/AFP) ŉ Onafhanklike tugpaneel het die Wêreldbeker-wenafrigter verlede jaar aan wangedrag skuldig bevind, maar hy behoort weer deel van die aksie te wees wanneer Suid-Afrika op 5 November teen Ierland in Dublin speel. Die 49-jarige oudspeler het verlede jaar ’n video van 62 minute uitgereik waarin hy videogrepe uitwys waar hy glo die Springbokke in die eerste toets in Kaapstad teen die Britse en Ierse Leeus te na gekom is. Hoewel hy deur oorsese media as ŉ skurk uitgekryt is, het hy steeds heldestatus onder talle Suid-Afrikaners geniet. Ian McIntosh, die voormalige Springbok-afrigter, meen dat Erasmus eerder vir sy video geprys moet word; skeidsregters is immers nie verhewe bo kritiek nie. Volgens McIntosh het die spel in die afgelope paar jaar te reëlbehep geword, met sekere bepalings wat gereeld by die reeds bestaande wette gevoeg word. “Kan iemand Wêreldrugby met die nodige respek inlig dat wette daargestel is om die spel te laat vloei; nie om dit gereeld te onderbreek nie. Terselfdertyd is dit ook belangrik dat die skeidsregter weer no. 31 op die veld word en no. 1 nie,” het McIntosh in ’n destydse onderhoud gesê. Die oudafrigter meen dat skeidsregters daarop uit is om strafskoppe uit te wys, in plaas daarvan om die spel te laat vloei. 32 – 29 teen Wallis 12 – 13 teen Wallis 30 – 14 teen Wallis 26 – 10 teen Nieu-Seeland 23 – 35 teen Nieu-Seeland 38 – 21 teen Argentinië. Thank you ???????? : This year, at the six Bok Tests, we had a total of 297,298 fans in attendance – at 98.91% of full capacity of the six stadiums. We nothing without you !! — Rassie Erasmus (@RassieRugby) September 25, 2022